Illum il-Kummissjoni Ewropea ħarġet rapport dwar l-azzjonijiet li ttieħdu wara d-diskors tal-President Juncker dwar l-Istat tal-Unjoni 2016 għat-titjib tas-sigurtà fil-fruntiera esterna tal-UE, it-titjib tal-iskambju tal-informazzjoni bejn l-Istati Membri, l-egħluq tal-ispazju li fih joperaw it-terroristi u l-prevenzjoni tar-radikalizzazzjoni. Sena wara, il-Kummissjoni wettqet il-prijoritajiet kollha relatati mas-sigurtà stabbiliti mill-President Juncker. Dan l-Għaxar Rapport ta' Progress tal-Unjoni tas-Sigurtà jqis ukoll il-progress li sar dwar fajls l-oħra tas-sigurtà u jħares 'il quddiem għal ħidma kontinwa fit-12-il xahar li jmiss u lil hinn. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Fl-aħħar sena, saru passi kbar għall-bini ta' Unjoni tas-Sigurtà ġenwina. Iżda l-attakki ta' dan l-aħħar xahar waħedhom juru li għad hemm il-bżonn li għad baqa' ħafna xi jsir biex niżguraw is-sigurtà taċ-ċittadini tagħna. Il-miżuri kollha stabbiliti fid-diskors tal-President Juncker dwar l-Istat tal-Unjoni 2016 u fil-Programm ta' Ħidma 2017 ġew implimentati. Dan għandu jitqies bħala bażi soda għal aktar azzjoni konġunta fis-snin li ġejjin. Jeħtieġ li naħdmu kollha flimkien b'fiduċja, l-istituzzjonijiet u l-Aġenziji tal-UE mal-Istati Membri, biex niżviluppaw Unjoni tas-Sigurtà ġenwina u effettiva.” Il-Kummissarju għall-Unjoni tas-Sigurtà, Julian King, qal: “L-UE qed tnaqqas l-ispazju fejn it-terroristi jistgħu joperaw: li jagħmilhielhom aktar diffiċli biex jivvjaġġaw, biex jitħarrġu, biex jiksbu l-flus, l-armi u l-isplussivi. Il-fruntieri esterni tagħna issa saru iktar siguri, tejjibna l-iskambju tal-informazzjoni dwar terroristi u l-kriminali oħra, u żidna l-ħidma mal-kumpaniji tal-internet u l-komunitajiet lokali biex nindirizzaw ir-radikalizzazzjoni. Iżda għad fadal aktar xi jsir, bħalma reġgħu wrew traġikamentl-attakki li seħħew dan l-aħħar. Iċ-ċittadini tagħna jistennew minna li nipproteġu u nsaħħu s-sigurtà tagħhom; għandna bżonn inwettqu l-impenji li għamilna billi naħdmu flimkien.” Il-Kummissjoni appoġġjat lill-Istati Membri fl-isforzi tagħhom matul is-sena li għaddiet taħt żewġ pilastri ewlenin: l-indirizzar tat-terroriżmu u tal-kriminalità organizzata u l-mezzi li jappoġġjawhom; u t-tisħiħ tad-difiżi tagħna u l-bini tar-reżiljenza kontra dan it-theddid. Intejbu s-sigurtà fil-fruntiera esterna Intejbu l-iskambju tal-informazzjoni Nagħlqu l-ispazji li fihom joperaw it-terroristi Nipprevjenu r-radikalizzazzjoni Minbarra l-istabbiliment tad-dettalji ta' kif il-ħidma f'dawn l-oqsma ser tissokta fis-sena li ġejja, ir-Rapport tal-lum jagħti wkoll valutazzjoni preliminari tad-direzzjoni wara l-opinjoni tal-Qorti tal-Ġustizzja dwar il-ftehim tar-Reġistru tal-Ismijiet tal-Passiġġieri (PNR) bejn l-UE u l-Kanada. Ir-rapport jeżamina wkoll il-progress li sar fil-ġlieda kontra ċ-ċiberkriminalità u dwar is-sigurtà tat-trasport. L-isfond Is-sigurtà kienet prijorità politika sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni fl-14 ta' Settembru 2016. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni. Sa mill-adozzjoni tal-Aġenda, sar progress sinifikanti fl-implimentazzjoni tagħha, li jwitti t-triq lejn Unjoni ta' Sigurtà effettiva u ġenwina. Dan il-progress huwa rifless fir-rapporti tal-Kummissjoni, ippubblikati fuq bażi regolari. Ir-rapport ta' progress tal-Unjoni tas-Sigurtà li jmiss se jiġi ppreżentat f'Ottubru 2017. Għal aktar tagħrif Komunikazzjoni: L-Għaxar Rapport ta' Progress dwar l-Unjoni tas-Sigurtà Komunikazzjoni: Aġenda Ewropea dwar is-Sigurtà Skeda informattiva: Ewropa li tipproteġi Skeda informattiva: Aġenda Ewropea dwar is-Sigurtà - is-sitwazzjoni attwali